## Naredba o mjesečnoj osnovici za obračun doprinosa za sva obvezna osiguranja člana posade broda u međunarodnoj plovidbi

### NN 5/2007 (12.1.2007.), Naredba o mjesečnoj osnovici za obračun doprinosa za sva obvezna osiguranja člana posade broda u međunarodnoj plovidbi

# MINISTARSTVO MORA, TURIZMA, PROMETA I RAZVITKA

**277**

Temeljem članka 129. stavak 1. Pomorskog zakonika (»Narod­ne novine« br.
181/04), ministar mora, turizma, prometa i razvitka, donosi

## NAREDBU

### O MJESEČNOJ OSNOVICI ZA OBRAČUN DOPRINOSA ZA SVA OBVEZNA OSIGURANJA ČLANA POSADE BRODA U MEĐUNARODNOJ PLOVIDBI

Članak 1.

Ovom Naredbom propisuje se mjesečna osnovica za obračun doprinosa za sva obvezna
osiguranja člana posade broda hrvatske državne pripadnosti u međunarodnoj
plovidbi i strane državne pripadnosti u međunarodnoj plovidbi ako je
zakupoprimac ili neizravno putem svog inozemnog poduzeća vlasnik stranog broda
hrvatsko brodarsko društvo.
Prijavu i odjavu za mirovinsko i zdravstveno osiguranje člana posade broda iz
stavka 1. podnosi poslodavac putem svog zastupnika hrvatske pravne osobe
registrirane za obavljanje djelatnosti u Republici Hrvatskoj.
Ministarstvo nadležno za poslove mora utvrditi će popis brodova strane državne
pripadnosti iz stavka 1. ovoga članka i isti dostaviti Poreznoj upravi –
Ministarstva financija, Hrvatskom zavodu za mirovinsko osiguranje i Hrvatskom
zavodu za zdravstveno osiguranje.

Članak 2.

Visina mjesečne osnovice iz članka 1. ove Naredbe određuje se prema tablici
»Osnovice za doprinose pomoraca u međunarodnoj plovidbi« koja je sastavni dio
ove Naredbe i ista se usklađuje svake godine s minimalnom osnovicom Naredbe
ministra financija o iznosima osnovica za obračun doprinosa za obvezna
osiguranja za tekuću godinu.

Članak 3.

Članovi posade broda iz stavka 1. članka 1. ove Naredbe koji su se ukrcali na
brod u međunarodnoj plovidbi prije stupanja na snagu ove Naredbe, zadržavaju
ugovorene uvjete za sve vrijeme trajanja plovidbe – do isteka Ugovora o radu.

Članak 4.

Stupanjem na snagu ove Naredbe prestaje važiti Naredba o mjesečnoj osnovici za
obračun doprinosa za sva obvezna osiguranja člana posade broda u međunarodnoj
plovidbi (»Narodne novine« br. 149/05. od 19. 12. 2005.).

Članak 5.

Ova Naredba stupa na snagu danom objave u »Narodnim novinama«, a primjenjuje se
od 1. siječnja 2007. godine.

Klasa: 400-01/07-03/2
Urbroj: 530-04-07-1
Zagreb, 3. siječnja 2007.

Ministar
**Božidar Kalmeta**, v. r.

OSNOVICE ZA DOPRINOSE POMORACA U MEĐUNARODNOJ PLOVIDBI U 2007. GODINI

|  |  |  |  |
| --- | --- | --- | --- |
| Kategorija | Radno mjesto |  | Osnovica osiguranja |
| 1. | – zapovjednik broda | kn | 6.100,00 |
|  | – upravitelj stroja |  |  |
| 2. | – 1. časnik palube, stroja | kn | 4.500,00 |
|  |  |  |  |
| 3. | – 2. časnik palube, stroja | kn | 3.400,00 |
|  |  |  |  |
| 4. | – radiočasnik (u praksi se više ne zapošljavaju) | kn | 3.150,00 |
|  | – elektročasnik |  |  |
|  | – 3. časnik palube – časnik plovidbene straže na palubi |  |  |
|  |  |  |  |
|  | – 3. časnik stroja – časnik plovidbene straže u strojarnici |  |  |
|  |  |  |  |
| 5. | – električar | kn | 2.950,00 |
|  | – elektroničar |  |  |
|  | – mehaničar |  |  |
|  | – 1. kuhar |  |  |
|  | – 1. konobar |  |  |
|  | – vođa palube |  |  |
|  | – vođa stroja |  |  |
|  | – poslužitelj sisaljki (pumpman) |  |  |
|  | – vozač na RO-RO brodovima |  |  |
|  |  |  |  |
| 6. | – član plovidbene straže na palubi (kormilar) | kn | 2.750,00 |
|  | – član plovidbene straže u strojarnici (mazač) |  |  |
|  |  |  |  |
| 7. | – 2. kuhar | kn | 2.520,00 |
|  | – 2. konobar |  |  |
|  |  |  |  |
| 8. | – mornar | kn | 2.298,00 |
|  | – čistač |  |  |
|  | – mladić sobe |  |  |
|  | – mladić kuhinje |  |  |
|  | – pomoćnik električara |  |  |
|  | – pomoćnik mehaničara |  |  |
|  | – pomoćnik poslužitelja sisaljki (pumpman) |  |  |
|  |  |  |  |
| 9. | – vježbenik palube |  | - |
|  | – vježbenik stroja |  |  |

Naredba, NN 5/2007-277